## Pravilnik o uvjetima i mjerilima za ostvarivanje prava na stipendiju i prava na naknadu dijela troškova školarine poslijediplomskih studija na visokim učilištima

### NN 123/2006 (13.11.2006.), Pravilnik o uvjetima i mjerilima za ostvarivanje prava na stipendiju i prava na naknadu dijela troškova školarine poslijediplomskih studija na visokim učilištima

# MINISTARSTVO ZNANOSTI, OBRAZOVANJA I ŠPORTA

2708

Na
temelju članka 54. stavka 2. Zakona o pravima hrvatskih branitelja iz
Domovinskog rata i članova njihovih obitelji (»Narodne novine«, broj 174/04 i
92/05) i članka 21. Zakona o Fondu za stipendiranje hrvatskih branitelja iz Domovinskog rata i djece
hrvatskih branitelja iz Domovinskog rata (»Narodne novine«, broj 79/06),
ministar znanosti, obrazovanja i športa uz suglasnost ministrice obitelji,
branitelja i međugeneracijske solidarnosti, donosi

## PRAVILNIK

### O UVJETIMA I MJERILIMA ZA OSTVARIVANJE PRAVA NA STIPENDIJU I PRAVA NA NAKNADU DIJELA TROŠKOVA ŠKOLARINE POSLIJEDIPLOMSKIH STUDIJA NA VISOKIM UČILIŠTIMA

I. OPĆE ODREDBE

Članak 1.

Ovim
Pravilnikom propisuju se uvjeti i mjerila za ostvarivanje prava na stipendiju
tijekom redovitoga srednjoškolskog obrazovanja, redovitoga sveučilišnog i
stručnog studija i prava na naknadu dijela troškova školarine poslijediplomskih
studija na visokim učilištima (u daljnjem tekstu: stipendija), hrvatskim
braniteljima iz Domovinskog rata, djeci smrtno stradalih hrvatskih branitelja
iz Domovinskog rata, djeci zatočenih ili nestalih hrvatskih branitelja iz
Domovinskog rata, hrvatskim ratnim vojnim invalidima iz Domovinskog rata i
djeci hrvatskih ratnih vojnih invalida iz Domovinskog rata, dragovoljcima i
djeci dragovoljaca iz Domovinskog rata (u daljem tekstu: kandidat).

II. OSTVARIVANJE PRAVA
NA STIPENDIJU TIJEKOM REDOVITOGA SREDNJOŠKOLSKOG OBRAZOVANJA

Članak 2.

Pravo
na stipendiju tijekom redovitoga srednjoškolskog obrazovanja može ostvariti
kandidat koji udovoljava sljedećim uvjetima:

–
da je redoviti učenik srednje škole,

–
da ima prosjek ocjena za prethodni razred srednje škole, odnosno osmi (8.)
razred osnovne škole najmanje 3,50,

–
da ne ponavlja godinu,

–
da im redoviti prihodi mjesečno po članu kućanstva ne prelaze dvostruki iznos
cenzusa iz članka 88. stavka 1. točke 5. Zakona o pra­vima hrvatskih branitelja iz Domovinskog rata i članova
njihovih obi­telji (»Narodne novine«, broj 174/04 i
92/05) (u daljnjem tekstu: Za­kon),

–
da nije korisnik stipendije po drugoj osnovi.

III. OSTVARIVANJE PRAVA
NA STIPENDIJU TIJEKOM REDOVITOGA SVEUČILIŠNOG I STRUČNOG STUDIJA

Članak 3.

Pravo
na stipendiju tijekom redovitoga sveučilišnog i stručnog studija može ostvariti
kandidat koji udovoljava sljedećim uvjetima:

–
da je redoviti student,

–
da svladava upisani studij bez ponavljanja godine, osim u slučaju mirovanja
studentskih prava sukladno članku 88. stavku 1. točki 12. Zakona o znanstvenoj
djelatnosti i visokom obrazovanju,

–
da nema status apsolventa,

–
ako je student prve godine studija, da je završio posljednji razred srednje
škole s najmanjom prosječnom ocjenom 3,50,

–
da mu je prosjek ocjena u dosadašnjem tijeku studiranja najmanje 3,00,

–
da im redoviti prihodi mjesečno po članu kućanstva ne prelaze dvostruki iznos
cenzusa iz članka 88. stavka 1. točke 5. Zakona,

–
da nije korisnik stipendije po drugoj osnovi.

IV. OSTVARIVANJE PRAVA
NA NAKNADU DIJELA TROŠKOVA ŠKOLARINE STUDENTIMA POSLIJEDIPLOMSKIH STUDIJA NA
VISOKIM UČILIŠTIMA

Članak 4.

Pravo
na naknadu dijela troškova studentima poslijediplomskih studija na visokim
učilištima može ostvariti kandidat koji udovoljava sljedećim uvjetima:

–
da je upisan na poslijediplomski studij,

–
da im redoviti prihodi mjesečno po članu kućanstva ne prelaze dvostruki iznos
cenzusa iz članka 88. stavka 1. točke 5. Zakona,

–
da nije korisnik stipendije po drugoj osnovi.

V. ZAVRŠNE ODREDBE

Članak 5.

Pod
redovitim novčanim prihodom iz članka 2., 3. i 4. ovoga Pravilnika smatraju se:

–
prosječna mjesečna neto-plaća, odnosno naknada s osnova zaposlenja ostvarena u
prethodnoj kalendarskoj godini,

–
mirovina ili novčana naknada u prosječnom mjesečnom iznosu ostvarena u
prethodnoj kalendarskoj godini,

–
prihod od samostalne djelatnosti (dohodak od obrta i s obrtom izjednačene
djelatnosti, dohodak od slobodnih zanimanja i dohodak od poljoprivrede i
šumarstva), dohodak od imovine i imovinskih prava, dohodak od kapitala, dohodak
od osiguranja i drugi dohodak utvrđen za poreznu osnovicu poreza na dohodak za
prethodnu godinu.

Članak 6.

Ovaj
Pravilnik stupa na snagu osmoga dana od dana objave u »Narodnim novinama«.

Klasa:
604-01/06-01/0036
Urbroj: 533-01-06-8
Zagreb, 2. studenoga 2006.

Ministar

**prof****. dr. sc. Dragan Primorac, v. r.**

Pravilnik, NN 123/2006-2708